作者:武三思
標題:秋日於天中寺尋複禮上人
內容:妙域三時殿，香巖七寶宮。金繩先界道，玉柄即談空。喻筏知何極，傳燈竟不窮。彌天高義遠，初地勝因通。理詣歸一處，心行不二中。有無雙惑遣，真俗兩緣同。摘葉疑焚翠，投花若散紅。網珠遙映日，簷鐸近吟風。定沼寒光素，禪枝暝色蔥。願隨方便力，長冀釋塵籠。